Bottas a Virtuális Nagydíjon: jön az eddigi legerősebb F1-es mezőny!
Nyolc aktív Forma–1-es versenyző fog rajthoz állni a hétvégi monacói Virtuális Nagydíjon. Az indulók névsorában emellett van két Leclerc, egy Schumacher és egy Prost is…
Fotó: Formula1

Két új F1-es versenyző is csatlakozik a Virtuális Nagydíj mezőnyéhez vasárnap. A résztvevők ezúttal Monaco pályáján csapnak össze, ahol Esteban Ocon a Renault, Valtteri Bottas pedig a Mercedes színeiben debütál a szimulátoros sorozatban.
Miközben Ocon az elmúlt hetekben már vett részt virtuális versenyeken más sorozatokban, Bottas csak pár hete üzemelte be finnországi otthonában az új szimulátorát. Már akkor jelezte, hamarosan online versenyeken is indulni fog, ám az F1 hivatalos eseményén csak most próbálja ki magát először.
Velük együtt rekordszámú, 8 aktív F1-es vesz részt, hiszen az állandó tagok most is kormányt ragadnak, így Charles Leclerc, Alexander Albon, Lando Norris, Antonio Giovinazzi, George Russell és Nicholas Latifi is a mezőny tagja lesz.
Az indulók névsora egyébként már teljessé vált. Az jól csengő, világbajnoki családnevek egész sorát tartalmazza, igaz, ez a második, harmadik generációs rokonok miatt van. A Haasnál Pietro Fittipaldi, a Renault-nál Nicolas Prost próbálja öregbíteni világbajnok felmenője hírnevét, míg a Racing Pointnál David Schumacher, Ralf Schumacher fia, Michael Schumacher unokaöccse ül gép elé.
Ezúttal is lesznek a rajtrácson az autósporton kívülről érkezők. A futballista Thibaut Courtois szereplése már nem újdonság, Pierre-Emerick Aubameyang viszont most debütál a virtuális versenyzés világában, míg a Red Bull egy szörföst, Kai Lennyt ülteti Albon mellé. De szerepel egy énekes is a nevezők között: Luis Fonsi a Racing Point latin vonalát erősíti.
Az F1 e-sportos igazgatója, Julian Tan büszke arra, hogy a Virtuális Nagydíj hétvégéről hétvégére egyre több szurkolót ültet a képernyő elé. „A Virtuális Nagydíj-sorozat fantasztikus élő szórakoztatásnak bizonyult, több mint húszmillió nézője volt eddig, és szórakozási lehetőséget biztosított a versenyzést kedvelőknek ezekben a nehéz időkben. Örömmel jelentjük be az eddigi legerősebb F1-es mezőnyünket, amely a sport és a szórakoztatás világának sztárjaival egészül ki. Együtt nagyszerű szórakozást nyújtó versenyt fogunk biztosítani Monaco történelmi utcáin” – fogalmazott.
A monacói Virtuális Nagydíjat vasárnap 19 órakor rendezik, az M4 Sport ezt és a 17 órakor kezdődő Forma–2-es e-futamot is élőben fogja közvetíteni.
A monacói Virtuális Nagydíj résztvevőinek listája:
Mercedes: Valtteri Bottas, Esteban Gutiérrez
FDA Hublot Esports Team (Ferrari): Charles Leclerc, Arthur Leclerc
Red Bull: Alexander Albon, Kai Lenny
McLaren: Lando Norris, Pierre-Emerick Aubameyang
Renault: Esteban Ocon, Nicolas Prost
Alpha Tauri: Vitantonio Liuzzi, Luca Salvadori
Racing Point: David Schumacher, Luis Fonsi
Alfa Romeo: Antonio Giovinazzi, Thibaut Courtois
Haas: Louis Delétraz, Pietro Fittipaldi
Williams: George Russell, Nicholas Latifi
F1 Hírek Főoldal Valtteri Bottas Forma-1 Esteban Ocon